Danmarks bedste receptionist, tømrer, sosu-assistent og konditor skal de næste dage findes ved erhvervsuddannelsernes danmarksmesterskab, DM i Skills. Der skal konkurreres i 49 forskellige uddannelser, som spænder vidt og bredt. Lige fra velfærdsuddannelser til gastronomi- og bygningsuddannelser. En af dem, der repræsenterer Nordjylland, er Emma Katrine Guldberg fra Sosu Nord. -	Det er selvfølgelig lidt nervepirrende, men det er også en del af det, der gør det fedt at være med. Man får lov til at vise, hvad det indebærer, sagde Emma Katrine Guldberg mandag til generalprøven. Hun læser til sosu-assistent, og sammen med makkeren Mia Asp Vejling Andersen skal hun på scenen og vise, hvad hun kan. Konkurrencen foregår med skuespillere, der spiller borgere og patienter, der skal tilses af sosu-assistenteleverne. Mandag var der generalprøve på Sosu Nord. Du kan se indslaget herunder: I år foregår DM i Skills i Høng ved Kalundborg fra torsdag til lørdag i denne uge. I alt deltager 290 erhvervsskoleelever fra hele landet heraf 40 nordjyder fra Tech College, Sosu Nord, Erhvervsskolerne Aars og AMU Nordjylland. Seks guldmedaljer i 2020 DM i Skills blev aflyst i 2021 på grund af coronapandemien, så det er over to år siden, det er blevet afholdt sidst. I januar 2020 vandt seks nordjyder guldmedaljen til DM i Skills. Guldet gik blandt andet til sosu-assistenterne Cecilie Svanekjær Holst Christensen og Mike Kevin Nystrup Olsen, der deltog fra Sosu Nord. En guldmedalje, der var helt speciel for Mike, der vandt som den første mand i kategorien nogensinde: -	Jeg er den eneste mand, der har vundet, og for mig betyder det, at jeg er den mand, der viser vejen fremadrettet. Det betyder rigtig meget på den front, sagde Mike Kevin Nystrup Olsen kort efter sejren i 2020. Her kan du se, hvordan det så ud, da sosu-assistenterne fik prisen: Cecilie Svanekjær Holst Christensen og Mike Kevin Nystrup Olsen deltog også til DM i Skills i 2019. Her blev det til en andenplads. TV2 Nord var forbi til generalprøven i 2019 på Sosu Nord samt generalprøven for frisøren Andreas Munkholm Thorsen på Tech College: Mangel på faglærte DM i Skills har været afholdt siden 2011. Det er en konkurrence, der giver landets erhvervsskoleelever mulighed for at vise deres talenter og dygtiggøre sig. Det er også en måde at vise, hvad erhvervsskolerne kan – og forhåbentlig tiltrække endnu flere elever i fremtiden. Danmark kommer i fremtiden til at mangle tusindvis af faglært personale, hvis udviklingen fortsætter som nu. Derfor er det vigtigt, at flere unge i fremtiden vælger at tage en erhvervsuddannelse. I Nordjylland ser det heldigvis ikke så skidt ud, som det gør i resten af landet. 10 ud af 11 af de nordjyske kommuner har i de seneste syv år haft en fremgang i antallet af elever, der vælger en erhvervsuddannelse. Samtidig ligger de nordjyske kommuner generelt et godt stykke over landsgennemsnittet. Om det skyldes DM i Skills er svært at sige, men det har ifølge Maybritt Skak Pedersen, der er chef for rektruttering på Sosu Nord, en betydning for erhvervsskolernes ry: -	De unge får øje på, at der er noget andet end det renommé, der er og de fordomme, der kan være, sagde hun mandag efter generalprøven på Sosu Nord. -	Jeg er altid imponeret over, hvor meget faglighed, vi får vist frem, når vi arbejder på denne måde. Det kan være svært at forklare, når man ikke kender branchen, men publikum sluger det råt. Internationale konkurrencer Hvis deltagerne til DM i Skills har fået smag for konkurrencelivet, så er der masser af muligheder for at fortsætte med at konkurrere internationalt. Der findes både EM og VM i Skills, som man kan kvalificere sig til via DM. En af dem, der tidligere har vundet DM og derefter har deltaget i både EM og VM, er flisemureren Samuel Birk Axelsen. Han har vundet DM to gange, og i 2018 fik han en sølvmedalje til EM. Til VM i 2019 blev det ikke til en medalje, men i stedet fik han en Medaillon of Excellence, som gives til dem, der opnår point i den absolutte top. TV2 Nord besøgte ham under forberedelserne til EM i 2018: Torsdag, fredag og lørdag bliver der konkurreret i de 49 uddannelser, og lørdag kåres vinderne i hver kategori. TV2 Nord har et tv-hold med til konkurrencen, så du kan følge med i DM i Skills i TV2 Nords nyhedsudsendelser samt her på hjemmesiden.
Fra torsdag til lørdag dyster 290 af landets erhvervsskoleelever om at blive bedst i deres fag. 40 af dem er fra Nordjylland.